ราชกิจจาฯ ปรับเพิ่มสินค้าควบคุม 53 รายการ มีผลบังคับใช้ 1 ปี
ราชกิจจาฯ ประกาศสินค้าควบคุม 6 หมวด 53 รายการ โดยมีผลบังคับใช้ 1 ปี 
24 ม.ค. 2561

ผู้สื่อข่าวรายงานว่า วานนี้ (23 ม.ค.61) เว็บไซต์ราชกิจจานุเบกษา เผยแพร่ประกาศคณะกรรมการกลาง ว่าด้วยราคาสินค้าและบริการ ฉบับที่ 1 พ.ศ. 2561 เรื่อง การกำหนดสินค้าและบริการควบคุม ระบุว่า ตามที่คณะกรรมการกลางว่าด้วยราคาสินค้าและบริการ ด้วยความเห็นชอบของคณะรัฐมนตรีได้ออกประกาศคณะกรรมการกลางว่าด้วยราคาสินค้าและบริการ ฉบับที่ 1 พ.ศ. 2560
เรื่องการกำหนดสินค้าและบริการควบคุม ลงวันที่ 19 มกราคม พ.ศ. 2560 โดยกำหนดสินค้าควบคุม 42 รายการ และบริการควบคุม 5 รายการ ไปแล้ว นั้น โดยที่ประกาศดังกล่าวมีผลใช้บังคับเพียงหนึ่งปี และคณะกรรมการกลางว่าด้วยราคาสินค้า และบริการ ได้พิจารณาทบทวนการใช้อำนาจดังกล่าวแล้ว เห็นควรปรับเพิ่มรายละเอียดรายการสินค้าและเพิ่มรายการสินค้าควบคุมบางรายการ
ทั้งนี้ เพื่อดูแลป้องกันการกำหนดราคาซื้อ ราคาจำหน่ายหรือ การกำหนดเงื่อนไขและวิธีปฏิบัติทางการค้าอันไม่เป็นธรรม อาศัยอำนาจตามความในมาตรา 9 (1) และมาตรา 24 แห่งพระราชบัญญัติว่าด้วยราคาสินค้า และบริการ พ.ศ. 2542 คณะกรรมการกลางว่าด้วยราคาสินค้าและบริการด้วยความเห็นชอบของ คณะรัฐมนตรี จึงออกประกาศ ดังต่อไปนี้
1 ประกาศฉบับนี้ให้ใช้บังคับเป็นระยะเวลาหนึ่งปี ตั้งแต่วันประกาศในราชกิจจานุเบกษาเป็นต้นไป 2 ให้ยกเลิกประกาศคณะกรรมการกลางว่าด้วยราคาสินค้าและบริการ ฉบับที่ 1 พ.ศ. 2560 เรื่อง การกำหนดสินค้าและบริการควบคุม ลงวันที่ 19 มกราคม พ.ศ. 2560
3 ให้สินค้าและบริการ ดังต่อไปนี้เป็นสินค้าและบริการควบคุม แบ่งเป็น หมวดกระดาษและผลิตภัณฑ์ (1) กระดาษทำลูกฟูก กระดาษเหนียว (2) กระดาษพิมพ์และเขียน (3) เยื่อกระดาษ  หมวดบริภัณฑ์ขนส่ง (4) แบตเตอรี่รถยนต์ (5) ยางรถจักรยานยนต์ ยางรถยนต์ (6) รถจักรยานยนต์ รถยนต์นั่ง รถยนต์บรรทุก  หมวดปัจจัยทางการเกษตร (7) เครื่องสูบน้ำ (8) ปุ๋ย  (9) ยาป้องกันหรือกำจัดศัตรูพืชหรือโรคพืช (10) รถเกี่ยวข้าว (11) รถไถนา (12) หัวอาหารสัตว์ อาหารสัตว์ , หมวดผลิตภัณฑ์ปิโตรเลียม(13) ก๊าซปิโตรเลียมเหลว (14) น้ำมันเชื้อเพลิง (15) เม็ดพลาสติก , หมวดยารักษาโรค(16) ยารักษาโรค
หมวดวัสดุก่อสร้าง (17) ท่อพีวีซี (18) ปูนซีเมนต์ (19) สายไฟฟ้า  (20) เหล็กโครงสร้างรูปพรรณ เหล็กแผ่น เหล็กเส้น   หมวดสินค้าเกษตรที่สำคัญ (21) ข้าวเปลือก ข้าวสาร (22) ข้าวสาลี (23) ข้าวโพด (24) ผลปาล์มน้ำมัน (25) มันสำปะหลัง และผลิตภัณฑ์ (26) ยางพารา ได้แก่ น้ำยางสด ยางก้อน เศษยาง น้ำยางข้น ยางแผ่น ยางแท่ง ยางเครพ
หมวดสินค้าอุปโภคบริโภค (27) กระดาษชำระ กระดาษเช็ดหน้า (28) แชมพู (29) น้ำยาปรับผ้านุ่ม (30) ผงซักฟอก น้ำยาซักฟอก (31) ผลิตภัณฑ์ล้างจาน (32) ผ้าอนามัย (33) ผ้าอ้อมสำเร็จรูปเด็กและผู้ใหญ่ (34) สบู่ก้อน สบู่เหลว  หมวดอาหาร (35) กระเทียม (36) ไข่ไก่ (37) ครีมเทียมข้นหวาน นมข้น นมคืนรูป นมแปลงไขมัน (38) ทุเรียน
(39) นมผง ผลิตภัณฑ์นมพร้อมบริโภคชนิดเหลว ไม่รวมถึงนมเปรี้ยว(40) น้ำตาลทราย (41) น้ำมัน และไขมันที่ได้จากพืชหรือสัตว์ทั้งที่บริโภคได้หรือไม่ได้ (42) แป้งสาลี (43) มังคุด (44) ลำไย (45) สุกร เนื้อสุกร (46) อาหารกึ่งสำเร็จรูปบรรจุภาชนะผนึก (47) อาหารในภาชนะบรรจุที่ปิดสนิท , หมวดอื่น ๆ (48) เครื่องแบบนักเรียน
หมวดบริการ (49) การให้สิทธิในการเผยแพร่งานลิขสิทธิ์เพลงเพื่อการค้า (50) บริการขนส่งสินค้าสำหรับธุรกิจออนไลน์ (51) บริการทางการเกษตร(52) บริการรับชำระเงิน ณ จุดบริการ (53) บริการให้เช่าสถานที่เก็บสินค้า
ทั้งนี้ประกาศ ณ วันที่ 22 มกราคม พ.ศ. 2561 ลงนามโดยนายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ ประธานคณะกรรมการกลางว่าด้วยราคาสินค้าและบริการ